3 Batsadi ba rona ba ntlha, Adame le Efa, ba ne ba gana go ikobela bolaodi jwa Modimo ka boeleele mme ba tlhopha go busiwa ke “noga ya kwa tshimologong, e e bidiwang Diabolo le Satane.” (Tshen. 12:9) Ela tlhoko kafa seno se diregileng ka teng. Satane o ne a naya kgopolo ya gore tsela ya ga Jehofa Modimo ya go busa ga e a siama. O ne a dira jalo ka go botsa Efa a re: “A tota go ntse jalo gore Modimo o rile lo se ka lwa ja mo setlhareng sengwe le sengwe sa tshingwana?” Efa o ne a mmolelela taelo e e utlwalang sentle e Modimo a neng a setse a e ba neile ya gore ba ne ba sa tshwanela go ama setlhare se se rileng, ka gonne fa ba ka dira jalo ba tla swa. Go tswa foo Satane o ne a latofatsa Modimo ka gore o bua maaka. Diabolo o ne a re: “Ruri ga lo kitla lo swa.” Go tswa foo o ne a tsietsa Efa ka go dira gore a dumele gore Modimo o ne a mo tima sengwe se se molemo le gore fa a ka ja leungo leo, o ne a tla tshwana le Modimo, a kgona go itirela ditshwetso malebana le se se molemo le se se bosula.—Gen. 3:1-5.